钦定古今图书集成/明伦汇编/官常典/第585卷 > 《淮南节度使尚书左仆射崔公颂德碑铭》
## 钦定古今图书集成/明伦汇编/官常典/第585卷 > 《淮南节度使尚书左仆射崔公颂德碑铭》

李华

“在昔召公相武王除人之虐，敷命帝庭，佐成王卜洛
定宅，登颂《清庙》，奉康王会朝丰宫，克致太平；惟崔公
相元宗保宁圣德，镇安天下，辅肃宗扫除凶秽，绍享
天命”事。今上振宣明威，抚绥淮海，惟申伯翊宣王，登
南邦，兴周室；小白率诸侯，征楚翟，奉王职，与崔公叶
德同勋，皆姜姓也。夫议盛德，论大功，赞大贤，举其殊
伦，卓然昭明，不书其细，申大体也。故《诗》陈方叔之烈
曰：“方叔元老，克壮其猷。”又美韩侯之封曰“有倬其道，
韩侯受命。”今述崔公，亦不名不备官，古之制也。后魏
尚书亮，累传至公，海内首族，人伦德范。公少负文学
重名，且兼宏略，陟于王庭，甲科入仕，历京兆仓曹参
军，再迁司勋员外郎。丁太夫人忧，以毁闻。终丧，拜刑
部员外郎兼侍御史，知剑南节度留后。使“逆臣起幽
陵，陷潼关，至尊哀兆人，思古公避狄之义，于是帝车
西南，倚我心膂。”拜中书侍郎平章事剑南节度采访
使。元宗克让圣子，家为唐虞。公出纳王命，至于朔方，
弼谐二圣，孝慈光明，自西自东，殄歼元恶。天讨之师，
岌如山行，寇若霜槁，鼓燎无馀。帝曰“尔图，实叶朕志。”
官中书令，拜赵国公。公拜稽首：臣敢上冒，以负天明
命。帝遂其高，俾作少师。师训东宫，兼长邦宪。居守洛
京，乃傅济王，又典汾州。王德日宣，汾州阜安。乃统江
淮，主三军，督万人，加工部尚书。时征镇之司，恃勋奸
令，公独露奏，慝用辍兴。转吏部。淮南既清，军有馀逸
夷难，江南万里康哉！六岁在镇，心驰王幄，恋慕之极，
至于涕洟。献章请朝，帝恩降允，公不候驾，建斾将驰，
耆耋泣诉，吏人遮道，即日诣阙乞留者三百馀人。公
申谕而行。至于京师，天子大悦，曰：“赵国公先帝元臣，
尝为朕师。自我不见，于今六年。有司如朕意待之。”加
尚书左仆射，遂淮南之请。所部八州人，舞手蹈足。秘
书省少监兼庐州刺史长乐贾深，有文有武，忠于王
室，推心驭下，嘉绩升闻。戴公仁明，思扬盛德。合肥令
彭城刘商，先后之族，临人惠和，老幼咸曰：“我州我邑，
敷王德泽；崔公封内，我是以安。其仁不铭其德，不可
谓贤。”华尝忝公游，咨以为颂。夫五岳视三公，四渎视
诸侯，入掌三公之政，出践诸侯之长。昔郑武公为卿
士，诗人赋《缁衣》；鲁僖公为周贤侯，史克颂《𬳶野》。敢附
其风，以书公不朽。故褒大臣则王室尊，崇美政则王
命行。不唯颂公，尊天王也。今载公朝觐之礼，以弘大
之，其文曰：“‘思崔公，出镇之崇，克孝克忠，宣帝之武，恢
帝之功。自蜀自朔，至于秦宫，出纳大命，决事于中。思
崔公，烈烈郁郁，以邕以肃。乃统淮服，洎江之澳。阗阗
长毂，霞斾霜镞。蠢尔凶毒，罔不颠覆。思崔公，三世元
臣，德绥生人。乃朝于王，王顾殊伦。且曰东南，饮化如
春。为朕腹心，宁其永呻’。思崔公，入觐于王，銮声央央，
珮玉以锵，秉珪奉璋。公复于扬，四牡其骧。公慕彤庭，
涕濡于裳。思崔公，庐江州邑，孰不垂泣。我公之还，阳
和起蛰，乃求《乐石》。《乐石》爰立。刊之颂之。介福攸集，介
福攸集，州人斯及。”